Ktibna u rappurtajna fid-dettall dwar il-manuvri tal-Kelliem għall-Ġustizzja tal-Partit Nazzjonalista, Jason Azzopardi, biex jagħmel pressjoni fuq il-Qorti. Dan billi jilmenta li kawża ta' libell fil-konfront tas-Sindku tar-Rabat, Għawdex, ma tinstemax quddiem il-maġistrat li ġiet assenjata b'mekkaniżmu li dejjem jintuża fil-qrati. Dwar dan qasmu l-ħsieb tagħhom esperti legali ta' esperjenza u avukati prattikanti. U ftit kien biħsiebna nżidu. Però, mill-aħħar ħarġa ta' din il-gazzetta, kompla jidher biċ-ċar kemm hu perikoluż l-aġir ta' Jason Azzopardi, li għandu l-barka tal-Kap tal-Partit Nazzjonalista Simon Busuttil. F'każ separat, Jason Azzopardi bħala avukat, u l-Partit Nazzjonalista bħala protagonist, f'kawża pprova jibdel l-imħallef li qed jisma' kawża marbuta mal-avviż legali li jirregola l-billboards u hawn il-Qorti għamlet riflessjoni iebsa. Għalkemm kawta f'diskorsa u fir-referenzi tagħha, kif mistenni f'sentenza ta' ġudikant, il-Qorti għamlitha ċara li kienet qed tintlagħab logħba perikoluża. Fi ftit kliem il-Qorti kkonfermat dak li ilna ngħidu. Il-Qorti qalet li tagħraf u ma twarrabx l-element tal-imparzjalità suġġettiva u dik oġġettiva tal-ġudikant li kull parti f'kawża jistħoqqilha b'jedd tippretendi li jkun jimmanifesta ruħu. U filwaqt li saret riflessjoni fuq it-talba tar-rikuża, li jinbidel ġudikant, qalet: "Madanakollu, dan il-jedd m'għandux jinbidel f'għodda li bih f'kawża toħloq biża' li ma jkunx fondat jew okkażjoni biex wieħed jidħol f'sajda għall-ġudikant li tibdel il-proċess ġudizzjarju f'konkors għall-għażla ta' ġudikant favorit fuq ieħor u li jwassal għal dak li bnadi oħra huwa magħruf bħala 'forum shopping'. Dan jaf jissarraf f'abbuż tal-proċess ġudizzjarju taħt il-kappa tal-biża'," tgħid is-sentenza. Kliem bħal 'toħloq biża'', 'sajda għal ġudikant' u 'forum shopping' huwa iebes wisq biex wieħed iħallih għaddej qisu ma ġara xejn. Dan kollu faċilment ikun interpretat bħala attakk fuq id-demokrazija. U t-tħassib jikber meta l-attakk fuq waħda mill-istituzzjonijiet tant importanti f'dinja demokratika ġej minn partit li qed jaspira li jkun fil-gvern. Infakkru li dan mhux każ iżolat. Għax kellu kawża minn ċittadin privat Jason Azzopardi organizza protesta quddiem il-Qorti qabel instema l-każ. Dan huwa l-istess partit li jattakka kontinwament lill-Kummissarju tal-Pulizija, anke jekk huwa l-istess bniedem li meta kien fil-Gvern il-Partit Nazzjonalista kien onorat mill-Korp. Huwa wkoll l-istess partit li għamel attakk wara ieħor fuq l-Avukat Ġenerali u li injora l-Awditur Ġenerali meta ħareġ rapporti xejn ħelwin fuq deputati tiegħu, inkluż l-istess Azzopardi u d-Deputat Għawdxi Chris Said. Bl-istess mod aġixxa fil-konfront tal-Financial Independence Audit Unit (FIAU) fl-aħħar jiem meta pprova jdaħħalha f'kontroversja politika minħabba riżenja ta' uffiċjal li telaq wara li kellu kuntratt ma' ditta privata. Din ukoll istituzzjoni indipendenti li l-Gvern m'għandu ebda jedd jindaħal fiha, iżda donnu l-Partit Nazzjonalista jaħsibha xorta oħra. Għamel sew il-Gvern meta qal li ma jindaħalx fl-istituzzjonijiet, u li lanqas ma jindaħal fi kwalunkwe investigazzjoni li tkun għaddejja. Però, iktar minn hekk, f'dan il-każ iċ-Chairman tal-FIAU huwa l-Avukat Ġenerali u għalhekk għal darb'oħra kien ċar l-attakk fil-konfront ta' dan l-uffiċċju li jitmexxa minn bniedem li nħatar fi żmien il-Partit Nazzjonalista. Iżda Simon Busuttil ma joqgħodx lura milli jipprova jirbaħ xi punt, anke biex idawwar l-attenzjoni minn fuqu issa li reġa' għaddej minn żmien xejn tajjeb internament. Però, l-istituzzjonijiet mhumiex logħba politika. Simon Busuttil irid jimmatura politikament u jifhem dan il-prinċipju bażiku. L-istituzzjonijiet irridu nibżgħu għalihom għax huma jridu jħarsu liċ-ċittadin u jissalvagwardja l-interess tas-soċjetà, ikun min ikun fil-Gvern. Kull darba li Busuttil jipprova jkissirhom ikun qed jimmina lil kull wieħed u waħda minna.